En teenagepige forlod i nat en fest i Dragør uden sine personlige ejendele. Politiet ledte efter hende med flere hundepatruljer og en drone.

En 15-årige pige, der ved midnatstid forsvandt fra en fest i Dragør, er nu fundet i god behold efter en større politieftersøgning.

Det oplyser Københavns Politi over for TV 2.

Emilie fra Dragør er fundet i god behold. Vi indstiller eftersøgningen og takker alle for den store deltagelse i søgningen #politidk — Københavns Politi (@KobenhavnPoliti) October 13, 2019

- Hun er blevet fundet i Store Magleby lidt uden for det område, vi startede med at undersøge, men ikke så langt fra det sted, hvor hun forsvandt fra.

- Jeg kan ikke sige mere om de nærmere omstændigheder på nuværende tidspunkt, siger vagtchef Kristian Rohdin til TV 2.

Politiet har derfor indstillet eftersøgningen, men benytter samtidig lejligheden til at takke de mange borgere, der har hjulpet til med at lede efter den 15-årige.

Københavns Politi igangsatte den større eftersøgning efter teenagepigen efter en anmeldelse klokken 01.26.

Stor eftersøgning igangsat

Moren, Anette Frank Pedersen, efterlyste natten til søndag sin datter via et opslag på Facebook.

I sit Facebook-opslag sendte moren en opfordring til beboere i nærområdet om at kigge efter sin teenagedatter.

Facebook-opslaget fik i løbet af formiddagen meget stor opmærksomhed og blev delt mere end 20.000 gange.

Opslaget blev blandt andet delt i Facebookgruppen 'Amager', hvor flere borgere skrev, at de ville deltage i eftersøgningen.

Forlod fest uden briller og mobil

Ifølge moren var datteren lagt i seng, da hun var blevet fuld til festen i Dragør.

Men cirka en time senere havde hun forladt stedet - uden personlige ejendele som briller, telefon og overtøj.

Københavns Politi indledte derfor i løbet af morgenen og formiddagen en større eftersøgning af den 15-årige pige med blandt andet flere hundepatruljer og en drone.